b'\n_START_ARTICLE_\nRegnier Gemma Frisius\n_START_SECTION_\n\xc5\xbdivljenje in delo\n_START_PARAGRAPH_\nFrisius je izhajal iz revne dru\xc5\xbeine. \xc4\x8ceprav je bil reven, je leta 1525 za\xc4\x8del \xc5\xa1tudirati na Univerzi v Louvainu. Leta 1536 je prejel magisterij in ostal na Medicinski fakulteti v Louvainu do konca svojega \xc5\xbeivljenja._NEWLINE_\xc5\xbde med \xc5\xa1tudijem si je uredil delavnico in v njej izdeloval globuse in razne in\xc5\xa1trumente. Postal je znan po kakovosti in to\xc4\x8dnosti in\xc5\xa1trumentov. Med drugim ga je hvalil tudi de Brahe. Njegov u\xc4\x8denec Gerardus Mercator je postal njegov sodelavec. Med njegovimi \xc5\xa1tudenti je bil tudi vali\xc5\xbeanski matematik, astronom, astrolog, geograf in svetovalec Elizabete I. John Dee._NEWLINE_Leta 1529 je izdal popravljeno razli\xc4\x8dico Apianovega dela Cosmographia, ki je v izvirniku iz\xc5\xa1lo leta 1524._NEWLINE_V letu 1533 je prou\xc4\x8deval triangulacijo, ki jo je leta 1614 (1615) uporabil Snell van Royen pri meritvah poldnevni\xc5\xa1kega loka. Od leta 1535 do 1536 je Frisius skupaj z Mercatorjem in graverjem ter zlatarjem Gasparom a Myrico izdeloval globus Zemlje, leta 1537 pa \xc5\xa1e nebesni globus._NEWLINE_Opazoval je komete. Njegova opazovanja je opisal v svojih delih njegov sin Cornelius Gemma Frisius (1533/1535-1579). 24. januarja 1544 je s pomo\xc4\x8djo camere obscure opazoval Son\xc4\x8dev mrk in naslednje leto v delu De Radio Astronimica et Geometrico objavil prikaz svoje metode.'